b'\n_START_ARTICLE_\nInsula Cosui\n_START_SECTION_\nDescriere\n_START_PARAGRAPH_\nInsula este situat\xc4\x83 la nord de satul Pojarevo\xc2\xa0(anterior Cusuiul din Vale) din comuna Tutrakan\xc2\xa0(anterior Turtucaia). Are o form\xc4\x83 eliptic\xc4\x83, cu o lungime de 4,3 km \xc8\x99i o l\xc4\x83\xc8\x9bime maxim\xc4\x83 de p\xc3\xa2n\xc4\x83 la 1,2 km. Este separat\xc4\x83 de malul bulg\xc4\x83resc printr-un canal cu l\xc4\x83\xc8\x9bimea de\xc2\xa0minim 300-350 de metri. Altitudinea maxim\xc4\x83 se afl\xc4\x83 \xc3\xaen zona central\xc4\x83 \xc8\x99i este de 14,8 m deasupra nivelului m\xc4\x83rii, adic\xc4\x83 are doar 3-4 m deasupra nivelului fluviului._NEWLINE_Solul s\xc4\x83u este format din roci sedimentare aduse de fluviu, aici cresc\xc3\xa2nd s\xc4\x83lcii \xc8\x99i plopi. C\xc3\xa2nd apele Dun\xc4\x83rii cresc, p\xc4\x83r\xc8\x9bile joase ale insulei sunt inundate, ca rezultat fiind formate patru mla\xc8\x99tini permanente, dintre care cea mai mare (aflat\xc4\x83 \xc3\xaen partea de vest) are o suprafa\xc8\x9b\xc4\x83 de 6,5-7 ha. La nord-est de insul\xc4\x83 se afl\xc4\x83 un ostrov mai mic numit Cosuiul Mic (\xc3\xaen bulgar\xc4\x83 \xd0\x9c\xd0\xb0\xd0\xbb\xd1\x8a\xd0\xba \xd0\x9a\xd0\xbe\xd1\x81\xd1\x83\xd0\xb9). Insula este nelocuit\xc4\x83, aici afl\xc3\xa2ndu-se o zon\xc4\x83 protejat\xc4\x83 numit\xc4\x83 Insula Pojarevo (\xc3\xaen bulgar\xc4\x83 \xd0\x9e\xd1\x81\xd1\x82\xd1\x80\xd0\xbe\xd0\xb2 \xd0\x9f\xd0\xbe\xd0\xb6\xd0\xb0\xd1\x80\xd0\xb5\xd0\xb2\xd0\xbe).\n_START_SECTION_\nIstoric\n_START_PARAGRAPH_\nInsula Cosui a apar\xc8\x9binut Rom\xc3\xa2niei \xc3\xaentre anii 1913 \xc8\x99i 1940, fiind cedat\xc4\x83 Bulgariei prin Tratatul de la Craiova (1940).'